আসিফের 'দেবদাস' | Arb News 24
এবারের ঈদুল আজহায় ধ্রুব মিউজিক স্টেশন (ডিএমএস) এর ব্যানারে নতুন গান নিয়ে হাজির হচ্ছেন ‘বাংলা গানের যুবরাজ’ খ্যাত জনপ্রিয় শিল্পী আসিফ আকবর। ‘দেবদাস’ শিরোনামের এই গানটি লিখেছেন রাজিব আহমেদ। সুর ও সঙ্গীতায়োজন করেছেন শাহরিয়ার রাফাত। গানের ভিডিওতে চরিত্রের প্রয়োজনে দুই একটি দৃশ্যে অনেকটা ”দেবদাস” এর আদলে গেটাপ নিয়েছেন আসিফ আকবর। গানটির মিউজিক ভিডিও নির্মাণ করেছেন নির্মাতা চন্দন রায় চৌধুরী। এই গানের ভিডিওতে আসিফ আকবরের সাথে দেখা যাবে নাফিসা কামাল ঝুমুরকে।
নিজের এই নতুন গান প্রসঙ্গে আসিফ আকবর বললেন,’এটা প্রেমের আবেদনময়ী গান। কিছু গান বেঁচে থাকে চিরকাল, ‘দেবদাস’ চিরকাল বেঁচে থাকার মতো একটি গান। গানের ভিডিওতে একাধিক গেটাপে হাজির হয়েছি, যা আসিফিয়ানদের ভালো লাগবে।’
ধ্রুব মিউজিক স্টেশন (ডিএমএস) সূত্রে জানা গেছে, ঈদুল আজহার বিশেষ আয়োজনে আগামী ১০ আগস্ট তাদের ইউটিউবে প্রকাশ হবে ‘দেবদাস’ গানের ভিডিও। পাশাপাশি গানটি শুনতে পাওয়া যাবে ডিএমএস ওয়েব সাইট, জিপি মিউজিক এবং বাংলালিংক ভাইবে।
ট্যাগ: Asif AkbarDebdas